Horst Bienek

Horst Bieniek (rodz. 7 moja 1930 we Glywicach, um. 7 grudńa 1990 we München) – ślůnski pisorz, publicysta, przekłodocz i reżyser. Tworził we mjymjeckij godce.

 Bjografijo 
Za bajtla mjyszkoł we robotńiczyj tajli Glywic. We 1945 śe przekludźůł do Mjymjec, do sowjeckij uokupacyjnyj zůny. Szkolůł śe u Bertolda Brechta we Wschodńim Berlińe.

We 1951 heresztowało go NKWD a uoskarźyło uo robota proci kulturalnyj polityce Dydyerůw. Na 25 rokůw trefjůł do sowjeckigo łagru we Workuće, atoli bůł uoswobodzůny we 1955. Wrůćůł śe do Efu a ńyskorzi robjůł za radyjowygo reżysera, lektora i tyjatralnego reżysera.

Glywicy nawjydźůł we 1987, sztyrdźyśći dwa roki po wykludzyńu, kej rychtowoł swoja bjografijo. Godoł uo sobje "mjymjeckogodkowy Ślůnzok" a padoł, że to Mjymce sům winne strocyńu Ślůnska skirz tego, co ńy dowali uodpora Hitlerowi i norodowym socjalistům

We swojich pjyrszych kśůnżkach pisoł gyszichty ze łagru. Ńyskorzi uonego twůrczość bůła skuplowano ze Glywicami a Gůrnym Ślůnskym. Nojwjyncy we werće je glywicko tetralogijo: Pjyrszo polka, Wrześńowe światło, Czas bez zwůnůw i Źymja a uogyń. Akcyjo tych růmanůw śe dźeje we Glywicach za drugij światowyj wojny a idźe w ńich nolyź autobjograficzne elymynta. Bienek wydoł tyż album fotografiji przedwojnowego Ślůnska Schlesischer Bilderbogen.

Umrził na AIDS 7 grudńa 1990. Pomjanowano je po ńim ulica we Glywicach, a na fatrowym důmu we tajli Zatorze wiśi pamjůntkowo tabula.

 Tworba 
 Cela (Die Zelle, 1968)
 Pjyrszo polka (Die erste Polka, 1975)
 Wrzyśńowe światło (Septemberlicht, 1977)
 Czas bez zwůnůw (Zeit ohne Glocken, 1979)
 Źymja a uogyń (Erde und Feuer, 1982)
 Glywicke bajtelstwo (Gleiwitzer Kindheit, 1976)
 Uopis jednyj prowincyje (Beschreibung einer Provinz, 1983)
 Königswald abo uostatńo gyszichta (Königswald oder Die Letzte Geschichte, 1984)
 Cesta w bajtelstwo (Reise in die Kindheit, 1988)
 Brzozy i wjelge pjece. Bajtelstwo na Gůrnym Ślůnsku. (Birken und Hochöfen. Eine Kindheit in Oberschlesien, 1990).

 Linki 
 Neczajta pośwjyncůno Horstowi Bienkowi

Kategoryjo:Rodzyńi we 1930
Kategoryjo:Ślůnzoki
Kategoryjo:Reżysery
Kategoryjo:Umarći we 1990